
 10.5.2021
 BG
 Официален вестник на Европейския съюз
 L 162/5
 РЕГЛАМЕНТ ЗА ИЗПЪЛНЕНИЕ (ЕС) 2021/758 НА КОМИСИЯТА
 от 7 май 2021 година
 относно статута на някои продукти като фуражни добавки в обхвата на Регламент (ЕО) No 1831/2003 на Европейския парламент и на Съвета и относно изтеглянето от пазара на някои фуражни добавки
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 2, параграф 3 и член 10, параграф 5 от него,
 като има предвид, че:
 (1)
 В Регламент (ЕО) No 1831/2003 се предвижда разрешителен режим за добавките за използване при храненето на животните и се посочват основанията и процедурите за предоставяне на разрешително. По-конкретно в член 10, параграф 2 във връзка с член 10, параграф 7 от посочения регламент се предвиждат специални процедури за повторната оценка на добавките, разрешени съгласно Директива 70/524/ЕИО на Съвета (2) и Директива 82/471/ЕИО на Съвета (3).
 (2)
 В член 10, параграф 5 от Регламент (ЕО) No 1831/2003 е предвидено задължението Комисията да приеме регламент за изтегляне от пазара на фуражни добавки, за които не е подадено уведомлението, посочено в член 10, параграф 1, буква а) от същия регламент, в рамките на определен период. Същото задължение се прилага и за фуражни добавки, за които не са подадени заявления в съответствие с член 10, параграфи 2 и 7 от Регламент (ЕО) No 1831/2003 преди крайния срок, предвиден в посочените разпоредби, или за които е подадено заявление, което впоследствие е оттеглено.
 (3)
 Поради това тези фуражни добавки следва да бъдат изтеглени от пазара. Тъй като в член 10, параграф 5 от Регламент (ЕО) No 1831/2003 не се прави разграничение между разрешителните, издадени за определен срок, и такива, издадени безсрочно, от съображения за яснота е целесъобразно да се предвиди изтеглянето от пазара на фуражните добавки, ограниченият срок на чиито разрешителни вече е изтекъл в съответствие с Директива 70/524/ЕИО.
 (4)
 За фуражни добавки, за които са подадени заявления по отношение само на някои видове или категории животни, или са оттеглени разрешителните само за някои видове или категории животни, изтеглянето от пазара следва да засяга само видовете и категориите животни, за които не е подавано заявление или заявлението е било оттеглено.
 (5)
 Вследствие на изтеглянето от пазара на фуражните добавки е целесъобразно да се отменят разпоредбите, с които те се разрешават, когато тези разпоредби все още са в сила. Поради това Регламент (ЕО) No 358/2005 на Комисията (4) следва да бъде съответно изменен. Освен това Регламент (ЕО) No 880/2004 на Комисията (5) следва да бъде отменен, тъй като и двете вписвания в приложението към него следва да бъдат заличени вследствие на изтеглянето от пазара на бетакаротин за употреба за канарчета, както е предвидено в приложение I, глава I.A, част 2, и вследствие на разрешаването на употребата на кантаксантин за декоративни птици съгласно Регламент за изпълнение (ЕС) 2015/1486 на Комисията (6). Освен това, вследствие на